លោក ​ ហ៊ុន សែន​ បាន​ទាមទារ​ឱ្យ​លោក​ស្រី​មួរ សុខហួរ​ បង់​ប្រាក់​សំណង​ជម្ងឺ​ចិត្ត
តុលាការ​កំពូល​បាន​ផ្តន្ទាទោស​ពិន័យ​លោក​ស្រី​ មួរ សុខហួរ​ ជា​ប្រាក់​ចំនួន​ ៤ ៥០០​ ដុល្លារ​អាមេរិកាំង​ កាល​ពី​សប្តាហ៍​មុន​។
មេធាវីរបស់លោក ហ៊ុន សែន បានទាមទារឱ្យលោកស្រី មួរ សុខហួរ បង់ប្រាក់សំណងជម្ងឺចិត្ត ជូនលោកនាយករដ្ឋមន្ត្រី ហ៊ុន សែន។ លោក ជន សក្តា ជូនសេចក្តីរាយការណ៍ដូចតទៅ៖ មេធាវីរបស់លោកនាយករដ្ឋមន្ត្រី ហ៊ុន សែនបានបញ្ចូនសំណើរទៅព្រះរាជអាជ្ញាតុលាការក្រុង ភ្នំពេញនៅថ្ងៃច័ន្ទនេះ ដើម្បីទាមទារឱ្យសមាជិកសភាគណបក្សប្រឆាំង លោកស្រី មួរ សុខហួរ បង់ប្រាក់សងជម្ងឺចិត្តចំនួន ២ ០០០ ដុល្លារអាមេរិកាំង ដល់លោកនាយករដ្ឋមន្ត្រី ហ៊ុន សែន។ សំណើរនេះបានធ្វើឡើង បន្ទាប់ពីសាលដីការស្ថាពររបស់តុលាការកំពូលបានបញ្ចូនមកឱ្យព្រះរាជ អាជ្ញាតុលាការក្រុងភ្នំពេញ ដើម្បីចាត់ចែងអនុវត្តតាមនីតិវិធី។ តុលាការកំពូលបានផ្តន្ទាទោសពិន័យលោកស្រី មួរ សុខហួរ ជាប្រាក់ចំនួន ៤ ៥០០ ដុល្លារអាមេរិកាំង កាលពីសប្តាហ៍មុន ចំពោះការបរិហារកេរ្តិ៍លោកនាយករដ្ឋមន្ត្រី ហ៊ុន សែន។ តាមផ្លូវច្បាប់ព្រះរាជអាជ្ញាតុលាការក្រុងភ្នំពេញ ត្រូវជូនដំណឹងទៅលោកស្រី មួរ សុខហួរ អំពីការកំណត់ពេលបង់ប្រាក់ពិន័យចំនួន ២៥០០ ដុល្លារ អាមេរិកាំង សម្រាប់ចូលថវិការដ្ឋនិង ប្រាក់សងជម្ងឺចិត្តចំនួន ២០០០ ដុល្លារអាមេរិកាំងសម្រាប់លោកនាយករដ្ឋមន្ត្រី ហ៊ុន សែន។ ការជូនដំណឹងនេះធ្វើឡើង ដើម្បីឱ្យលោកស្រី មួរ សុខហួរ អនុវត្តសាលដីការបស់តុលាការកំពូលដោយស្មគ្រ័ចិត្ត បើយោងតាមការអះអាងរបស់មន្ត្រីតុលាការ និងមេធាវី។ លោក គី តិច មេធាវីរបស់លោកនាយករដ្ឋមន្ត្រី ហ៊ុន សែន បានថ្លែងប្រាប់ VOA ថា  លោកបាន រៀបចំសំណើសុំទៅព្រះរាជអាជ្ញាតុលាការក្រុងភ្នំពេញ ដើម្បីទាមទារឱ្យលោកស្រី មួរ សុខហួរ បង់ប្រាក់សំណងជម្ងឺចិត្តដល់លោកនាយករដ្ឋមន្ត្រី ហ៊ុន សែន ស្របតាមសាលដីការបស់តុលាការកំពូល។ "ខ្ញុំជាតំណាងរបស់សម្តេច ខ្ញុំកំពុងធ្វើសំណើរពាក់ព័ន្ឌនឹងសំណងរដ្ឋប្បវេណី ទៅអយ្យការសាលាដំបូងរាជធានីភ្នំពេញ ដើម្បីសុំឱ្យគាត់អនុវត្តទាមទារយកប្រាក់មកសងជម្ងឺចិត្ត។" លោក ស្រី មួរ សុខហួរ តំណាងរាស្ត្រគណបក្សសម រង្សី នៅតែប្រកាន់ជំហរមិនបង់ប្រាក់ពិន័យចំនួន ៤៥០០ ដុល្លារអាមេរិកាំង តាមការបង្គាប់បញ្ជារបស់តុលាការដែលមិនបានផ្តល់យុត្តិធម៌ដល់លោកស្រី។ "ជំហរ (ជំហរមិនបង់ប្រាក់ពិន័យ) របស់ខ្ញុំនៅដដែល។ ខ្ញុំមិនអាចដកជំហរនេះចេញបានទេ។ ខ្ញុំជាជនរងគ្រោះ។ ហេតុអ្វីបានជាជនរងគ្រោះដែលត្រូវបានគេរំលោភឈរលើអ្វី ដែលយើងត្រូវបង់ពិន័យ"។ សេចក្តីសម្រេចរបស់តុលាការកំពូលនេះ គឺបានឡើងដល់កម្រិតខ្ពស់បំផុតនៃការប្តឹងបកដោយ លោកនាយករដ្ឋមន្ត្រី ហ៊ុន សែន ប្រឆាំងនឹងលោកស្រី មួរ សុខហួរ កាលពីឆ្នាំទៅ បន្ទាប់ពីលោកស្រីបានប្តឹងទៅតុលាការថាលោកនាយករដ្ឋមន្ត្រី ហ៊ុន សែន បាននិយាយបង្ខូចលោកស្រីនៅក្នុងសុន្ទរកថាជាសាធារណៈ៕